S-127/2010

Mál þetta, sem var dómtekið 20. júlí sl., höfðaði sýslumaðurinn á Akureyri hér fyrir dómi á hendur X.

Með ákæru dagsettri 26. apríl 2010, gegn ákærða, A og B;

„fyrir eftirtalda þjófnaði:

I.

[...]

II.

Á hendur ákærðu öllum fyrir að hafa staðið saman að innbroti, aðfaranótt þriðjudagsins 1. desember 2010, í verkstæði Verkvals að Miðhúsavegi 4 á Akureyri og stolið þaðan hörðum diski úr tölvu á skrifstofu fyrirtækisins og fleirum íhlutum fyrir tölvur, 2 stk. bílaboddý fyrir leikfangabíla, 4 stk. dekkjum fyrir leikfangabíla, 1 stk. NMT síma, 2 stk. Cb talstöðvum, 1 stk. handlukt, 1 stk. skiptilykli, 42 stk. topplyklum, 2 stk. skröllum, 5 stk. skrúfjárnum, 3 stk. hleðslutækjum fyrir síma, 1 stk. gulum bol, punghlíf, axlaböndum, mótorkross hlífðargleraugum og súrefnisgrímu.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 26. apríl 2010. (Upphaflega mál nr. S-128/2010);

„fyrir líkamsárás, með því að hafa aðfaranótt laugardagsins 7. nóvember 2009, í porti fyrir aftan Nætursöluna við Strandgötu á Akureyri, slegið [Ö], eitt hnefahögg í andlitið, þannig að hann fellur í jörðina og síðan eftir að hann stóð upp aftur, notað höfuðið til að skalla [Ö] í andlitið.

Afleiðingar þessarar árásar fyrir [Ö] voru þær að það brotnaði upp úr fjórum framtönnum hans, efri vör hans bólgnaði og hann hlaut eymsli á nefi og hægra kjálkabarði.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa.

Í málinu gerir [Ö], bótakröfu á hendur ákærða að fjárhæð kr. 1.056.920-, með vöxtum samkvæmt 8. gr. vaxtalaga nr. 38, 2001, frá 7. nóvember 2009, en síðan dráttarvöxtum samkvæmt 9. gr., sbr. 1. mgr. 6. gr. sömu laga frá 13. maí 2010 til greiðsludags.“

Með ákæru dagsettri 25. maí 2010, (upphaflega mál nr. S-168/2010), gegn ákærða og C;

„fyrir eftirtalin þjófnaðarbrot:

I. (024-2009-2459)

Með því að hafa aðfaranótt miðvikudagsins 28. október 2009, staðið saman að því að brjótast inn í Fjölsmiðjuna að Óseyri 1 A, á Akureyri og stela þaðan um 8.000 krónum í peningum og ótilgreindu magni af gosi.

Telst þetta varða við 1. mgr. 244. gr. almennra hegningarlaga nr. 19, 1940.

II. (024-2009-7592)

Með því að hafa aðfaranótt fimmtudagsins 12. nóvember 2009, brotist aftur inn í Fjölsmiðjuna að Óseyri 1 A, Akureyri og stela þaðan ótilgreindu magni af smámynt og ótilgreindu magni af gosi, bónvél og tösku með hreinsiefnum.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Fjölsmiðjan á Akureyri, kt. 000000-0000, gerir bótakröfu á hendur ákæru að fjárhæð kr. 32.500-.“

Með ákæru einnig dagsettri 25. maí 2010, (upphaflega mál nr. S-170/2010), gegn ákærða, C og D;

„fyrir þjófnað, með því að hafa föstudaginn 20. nóvember 2009, stolið tveimur dekkjum og felgum, undan bifreið af gerðinni Subaru Impreza sem stóð við Draupnisgötu 4 A á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010, (upphaflega mál nr. S-171/2010), gegn ákærða, C og D;

„fyrir þjófnað, með því að hafa haustið 2009, án þess að nánar sé vitað hvenær, stolið 20 lítrum af bensíni af þremur vélsleðum sem stóðu við fyrirtækið Sport-X, að Draupnisgötu á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010 (upphaflega mál nr. S-169/2010), gegn ákærða, C og D;

„fyrir eftirtalin þjófnaðarbrot og nytjastuld:

I. (024-2009-7614)

Með því að hafa í sameiningu aðfaranótt föstudagsins 13. nóvember 2009, brotist inn í vélaskemmu við aðstöðu Golfklúbbs Akureyrar að Jaðri og stolið þaðan um 100 lítrum af bensíni.

Telst þetta varða við 1. mgr. 244. gr. almennra hegningarlaga nr. 19, 1940.

II. (024-2009-7677)

Með því að hafa aðfaranótt þriðjudagsins 17. nóvember 2009,brotist aftur inn í nefnda vélaskemmu og stela þaðan flísjakka, headsetti Nokia Bluetooth, vasaljósi, tvennum hönskum, höfuðljósi, loðhúfu og um 120 lítrum af bensíni og fyrir að taka þar og aka í heimildarleysi tveimur golfbílum út á æfingasvæðið við golfvöllinn, þar sem þeir óku öðrum þeirra ofan í skurð og að taka þar og aka í heimildarleysi fjórhjóli nr. NP-510, frá vélaskemmunni fram í Eyjafjarðarsveit, þar sem hjólið fannst ofan í skurði skammt frá býlinu Munkaþverá í Eyjafjarðarsveit.

Telst þetta varða við 1. mgr. 244, og 1. mgr. 259. gr. almennra hegningarlaga nr. 19, 1940, sbr. lög nr. 20, 1956.

III. (024-2009-7757)

Með því að hafa aðfaranótt föstudagsins 20. nóvember 2009, brotist inn í þessa sömu vélaskemmu og stolið þá 130 lítrum af bensíni.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Golfklúbburinn á Akureyri, kt. 000000-0000, gerir bótakröfu á hendur ákærðu að fjárhæð kr. 167.243-.“

Með ákæru einnig dagsettri 25. maí 2010, (upphaflega mál nr. S-172/2010), gegn ákærða, C og D;

„fyrir þjófnað, með því að hafa haustið 2009, stolið 10 til 15 lítrum af bensíni af vélsleða, sem stóð á bifreiðaplani við Baldursnes á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru dagsettri 25. maí 2010, (upphaflega mál nr. S-173/2010), gegn ákærða, C og E;

„fyrir eftirtalin hegningarlagabrot:

I. (024-2009-2459)

[...]

II. (024-2009-7680)

Gegn [X] og [...], fyrir þjófnað, með því að hafa aðfaranótt þriðjudagsins 17. nóvember 2009, staðið saman að því að brjótast inn í þjónustuhús við nefnt tjaldstæði að Hömrum og stela þaðan myndavél af gerðinni Sony Cybershot og tveimur GSM símum af gerðinni Sony Ericsson og Nokia og um 3.000- krónum í peningum.

Telst þetta varða við 1. mgr. 244, almennra hegningarlaga.

III.

Gegn [X] og [...], fyrir þjófnað, með því að hafa í septembermánuði 2009, brotist inn í geymsluskemmuna að Hömrum og stela þaðan ótilgreindu magni af bensíni, sem þeir settu á bifreið [...].

Telst þetta varða við 1. mgr. 244, almennra hegningarlaga nr. 19, 1940.

IV.

Gegn [X] og [...], fyrir þjófnað fyrir að hafa í septembermánuði 2009, brotist inn í nefnda geymsluskemmu og stolið þaðan um 60 lítum af díselolíu.

Telst þetta varða við 1. mgr. 244, almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010, (upphaflega mál nr. S-174/2010), gegn ákærða, C og E;

„fyrir nytjastuld, og eignaspjöll, með því að hafa aðfaranótt miðvikudagsins 4. nóvember 2009, tekið tvær bifreiðar af gerðinni Daihatsu Feroza og Nissan Pathfinder, sem búið var að úrelda og stóðu við aðstöðu Aðstoðar ehf., að Frostagötu 2C á Akureyri og ekið þeim í heimildarleysi, Daihatsu bifreiðinni að krúsum við Krossanes á Akureyri, þar sem þeir eyðilögðu bifreiðina, með því að festa bensíngjöf hennar og láta hana aka sjálfa ofan af hæð og þannig velt bifreiðinni og síðan ekið Nissan bifreiðinni í malarkrús við Hlíðarskóla í Hörgárbyggð.

Telst þetta varða við 1. mgr. 257. gr. og 1. mgr. 259. gr. almennra hegningarlaga nr. 19, 1940, sbr. lög nr. 20, 1956.

Þess er krafist að ákærðu verði dæmdir til refsingar og til greiðslu sakarkostnaðar.“

Með ákæru einnig dagsettri 25. maí 2010 (upphaflega mál nr. S-175/2010), gegn ákærða, C, D og E;

„fyrir eftirtalin þjófnaðarbrot:

I. (024-2009-7380)

Gegn [...], [X] og [...], fyrir að hafa aðfaranótt þriðjudagsins 3. nóvember 2009, brotist inn í bifreiðina OO-115, sem útbúin var kælikassa, sem fullur var af ís og stóð við Njarðarnes 10 á Akureyri og stolið þaðan ótilgreindu magni af ýmiskonar ísvörum.

Telst þetta varða við 1. mgr. 244. gr., almennra hegningarlaga nr. 19, 1940.

II. (024-2009-7678)

Gegn [...], [X] og [...], fyrir að hafa aðfaranótt þriðjudagsins 17. nóvember 2009, brotist inn nefndan ísbíl sem stóð á sama stað og stolið þá einum kassa af Topp 5 ís.

Telst þetta varða við 1. mgr. 244. gr., almennra hegningarlaga nr. 19, 1940.

III. (024-2009-8146)

Gegn [...], [X] og [...], fyrir að hafa auk ofangreindra þjófnaða, tvisvar sinnum til viðbótar haustið 2009, brotist inn í nefndan ísbíl, sem staðsettur var á sama stað og stolið þá ótilgreindu magni af ýmiskonar ísvörum. Telst þetta varða við 1. mgr. 244. gr., almennra hegningarlaga nr. 19, 1940.

IV.

Gegn [X] og [...], fyrir að hafa einu sinni í sameiningu haustið 2009, brotist inn í nefndan ísbíl, við Njarðarnes 10 á Akureyri og stolið þá úr honum tveimur kössum af ís.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Með ákæru einnig dagsettri 25. maí 2010 (upphaflega mál nr. S-176/2010), gegn ákærða, C, D, E og F;

„fyrir þjófnað, með því að hafa haustið 2009, þar til grunur beindist að þeim í lok nóvember s.l., stolið tómum áfengis- og gosumbúðum úr gámi bak við veitingahúsið Kaffi Amor, að Ráðhústorgi 9 á Akureyri og farið með þær í Endurvinnsluna og selt fyrir um 1.300 til 2.000 krónur í hvert skipti.

Ákærðu eru ákærðir fyrir að hafa á tímabilinu farið eftirtalinn fjölda þjófnaðarferða í nefndan gám, annað hvort allir saman, eða hluti af hópnum.

1.

[...]

2.

[...]

3.

[X], þrisvar sinnum ásamt [...] og fleirum ákærðu.

4.

[...], 7-9 sinnum ásamt [...] [X].

5.

[...], 10 til 15 sinum ásamt meðákærðu öllum saman eða með hluta af hópnum í hvert sinn.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.

Einkaréttarkrafa:

Kaffi Amor ehf., kt. 000000-0000, Ráðhústorgi 9, Akureyri gerir bótakröfu á hendur ákærðu að fjárhæð kr. 125.000 auk vaxta skv. 8. gr., sbr. 4. gr. laga um vexti og verðtryggingu nr. 38/2001, frá 1.01.2008 til þess dag er mánuður er liðinn frá því að bótakrafan er kynnt ákærðu, en dráttarvöxtum frá þeim degi, skv. 9. gr. sbr. 6. gr. sömu laga, til greiðsludags.“

Með ákæru einnig dagsettri 25. maí 2010 (upphaflega mál nr. S-177/2010), gegn ákærða, C, D og E;

„fyrir þjófnað, með því að hafa mánudaginn 21. eða þriðjudaginn 22. september 2009, staðið saman að því að brjótast inn í verslunina í Vaglaskógi í Þingeyjarsveit og stela þaðan 6 vasaljósum, þurrkublöðum, 6 kveikjurum, 9 flöskum af gosi, 10 flöskum af Thule léttöli, 24 flöskum af drykkjarvatni og ótilgreindu magni af ýmiskonar matvöru og sælgæti.

Telst þetta varða við 1. mgr. 244. almennra hegningarlaga nr. 19, 1940.

Þess er krafist að ákærðu verði dæmdir til refsingar og til greiðslu alls sakarkostnaðar.“

Ákærði krefst þess að refsing verði dæmd svo væg sem lög leyfa og að hún verði bundin skilorði.

Meðferð málanna var sameinuð. Þáttur ákærða A var skilinn frá því og dæmdur sér í lagi í máli nr. S-156/2010. Þáttur ákærða B var einnig skilinn frá málinu og dæmdur sér í lagi í máli nr. S-195/2010. Þá var þáttur ákærða F skilinn frá og dæmdur í máli nr. S-196/2010 og loks var þáttur ákærða E skilinn frá og dæmdur sér í lagi í máli nr. S-197/2010. Ákærðu C og D hafa enn ekki komið fyrir dóm. Verður nú dæmt sérstaklega um þátt ákærða X í þessu máli, en þáttur ákærðu C og D verður skilinn frá því og dæmt um hann sérstaklega síðar.

Ákærði hefur komið fyrir dóminn og játað sök samkvæmt öllum framangreindum ákærum. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákærum er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði var sakfelldur fyrir brot gegn 244. gr. og 244. gr., sbr. 20. gr. almennra hegningarlaga með dómi 15. júní 2006, en ákvörðun refsingar frestað skilorðsbundið. Hinn 4. desember 2006 sætti hann hegningarauka fyrir brot gegn 244. gr. og 151. gr. almennra hegningarlaga, en ákvörðun refsingar frestað skilorðsbundið á ný. Hinn 2. nóvember 2007 var hann dæmdur í þriggja mánaða fangelsi, óskilorðsbundið, fyrir brot gegn 244. gr., 244. gr., sbr. 20. gr. og 1. mgr. 257. gr. almennra hegningarlaga. Þessir dómar hafa ekki ítrekunaráhrif, vegna æsku ákærða, sbr. lokamálslið 70. gr. almennra hegningarlaga nr. 19/1940. Hinn 10. júní 2008 sætti ákærði sekt og sviptingu ökuréttar í tvo mánuði, samkvæmt lögreglustjórasátt fyrir brot gegn 2. mgr. 37. gr. umferðarlaga. Loks var hann dæmdur 25. mars 2010 til að sæta fangelsi í fjóra mánuði, skilorðsbundið í tvö ár, fyrir brot gegn 1. mgr. 217. gr. almennra hegningarlaga. Ber samkvæmt 60. gr. almennra hegningarlaga nr. 19/1940 með áorðnum breytingum að taka skilorðsbundna refsingu samkvæmt þessum dómi upp og dæma refsingu í einu lagi, eftir reglum 78. gr. almennra hegningarlaga nr. 19/1940, en að öðru leyti ber að tiltaka refsingu eftir reglum 77. gr. sömu laga.

Ákærði er í þessu máli sakfelldur fyrir mörg brot gegn 244. gr. almennra hegningarlaga, svo og brot gegn 257. gr. og 259. gr. sömu laga og auk þess eitt brot gegn 1. mgr. 218. gr. sömu laga. Brotin, að því síðastnefnda frátöldu, framdi hann í félagi með öðrum. Með þetta í huga þykir refsing hans hæfilega ákveðin fangelsi í 10 mánuði, sem ekki eru efni til að skilorðsbinda þegar litið er til fjölda brota og sakaferils ákærða.

Ö krefst bóta að fjárhæð 1.056.920 krónur í skaðabætur úr hendi ákærða, auk nánar greindra vaxta og 200.000 króna í málskostnað. Ákærði krefst þess að bótakrafan verði lækkuð verulega. Bótakrafan er sundurliðuð í miskabætur, 750.000 krónur, útlagðan kostnað að fjárhæð 57.920 krónur, lögmannskostnað að lágmarki 200.000 krónur og virðisaukaskatt, 49.000 krónur.

Samkvæmt vottorði tannlæknis þurfti að setja fyllingar í fjórar framtennur tjónþola, en ekki liggur fyrir að frekara tjón hafi orðið á tönnum. Er tekið fram í bótakröfu að ekki liggi fyrir hver endanlegur skaði verði. Að þessu athuguðu þykja miskabætur samkvæmt 26. gr. skaðabótalaga nr. 50/1993 með síðari breytingum, hæfilega tilteknar 300.000 krónur. Krafa um útlagðan kostnað er studd gögnum og verður dæmd eins og krafist er. Vextir samkvæmt 8. gr. laga nr. 38/2001 verða dæmdir frá tjónsdegi til 13. maí 2010, en dráttarvextir samkvæmt 1. mgr. 6. gr. sömu laga frá þeim degi til greiðsludags. Málskostnaður ákveðst 150.000 krónur að virðisaukaskatti meðtöldum.

Ákærði krefst þess að bótakrafa Fjölsmiðjunnar verði lækkuð. Af hálfu þessa tjónþola er krafist 15.000 króna vegna þess að stór kælir fullur af gosdrykkjum var tæmdur, 10.000 króna vegna peninga sem teknir voru og 7.500 króna vegna þess að tvö stormjárn voru eyðilögð. Bótakrafan er engum gögnum studd. Til þess ber hins vegar að líta að ákærði hefur játað að hafa tekið peninga og gosdrykki, sem krafist er bóta fyrir. Þykir eftir atvikum mega dæma að álitum bætur að fjárhæð 20.000 krónur vegna þessara liða, en vísa verður frá dómi kröfu um bætur vegna stormjárna.

Ákærði krefst þess að bótakröfu Golfklúbbs Akureyrar verði vísað frá dómi, en til vara að hún verði lækkuð verulega. Bótakrafan er sett fram í mörgum liðum, en ekki reifuð að öðru leyti og engum gögnum studd. Þykir verða að fallast á kröfu ákærða um frávísun hennar í heild.

Ákærði bauðst við fyrirtöku málsins til að greiða Kaffi Amor ehf. 6.000 krónur fyrir sitt leyti, ásamt vöxtum skv. 8. gr. laga nr. 38/2001 frá 1. janúar 2010 til 13. maí 2010, en dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags. Sækjandi kvaðst fyrir hönd tjónþola fallast á þetta tilboð. Verða dæmdar bætur í samræmi við þetta.

Ákærði verður dæmdur til að greiða þóknun skipaðs verjanda síns, Á-kk-ef A-kk-ef J-kk-ef hdl., sem ákveðst 125.500 krónur með virðisaukaskatti. Hefur þá verið litið til umfangs málsins og fjölda málsskjala.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 10 mánuði.

Ákærði greiði Ö 357.920 krónur með vöxtum skv. 8. gr. laga nr. 38/2001 frá 7. nóvember 2010 til 13. maí 2010, en dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags og 150.000 krónur í málskostnað.

Ákærði greiði Fjölsmiðjunni 20.000 krónur.

Ákærði greiði Kaffi Amor ehf. 6.000 krónur ásamt vöxtum skv. 8. gr. laga nr. 38/2001 frá 1. janúar 2010 til 13. maí 2010, en dráttarvöxtum samkvæmt 1. mgr. 6. gr. laga nr. 38/2001 frá þeim degi til greiðsludags.

Bótakröfu Golfklúbbs Akureyrar er vísað frá dómi.

Ákærði greiði þóknun skipaðs verjanda síns, Á-kk-ef A-kk-ef J-kk-ef hdl., 125.500 krónur.